《次韵谢郑教授二首 其二》
宋代·王庭圭

骑马凌风拟八仙，不须三斗始朝天。细听街吏鼕鼕鼓，看舞歌姬步步莲。

问事未应无伯始，论文今复得徐坚。喜君琢句无馀迹，诗到无成却澹然。

作者简介：（1080—1172）宋吉州安福人，字民瞻，号卢溪。徽宗政和八年进士。为茶陵丞，有能政。高宗绍兴中，胡铨上疏乞斩秦桧等，谪新州，庭圭独以诗送行。绍兴十九年，坐讪谤编管辰州。桧死，许自便。孝宗即位，除国子监主簿。乾道中除直敷文阁。博学兼通，工诗，尤精于《易》。有《卢溪集》、《易解》、《沧海遗珠》等。